กระทรวงพาณิชย์ เร่งประสาน SME D Bank หาสินเชื่ออัตราดอกเบี้ยพิเศษร้อยละ 2 ต่อปี ช่วยเหลือผู้ประกอบการ SMEs
นายธีระชาติ ปางวิรุฬห์รักษ์ ผู้ช่วยเลขานุการรัฐมนตรีว่าการกระทรวงพาณิชย์ เปิดเผยว่า เพื่อให้ผู้ประกอบการกิจการสามารถดำเนินต่อไปได้โดยไม่สะดุด ได้ประสานธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank ส่งสริมผู้ประกอบการเอสเอ็มอีไทยให้สามารถเข้าถึงแหล่งเงินทุนได้ง่ายและสะดวกมากยิ่งขึ้น เพื่อความรวดเร็วและทันต่อความต้องการด้านเงินทุนของผู้ประกอบการ SME D Bank จะใช้แพ็คเกจเดิมที่ธนาคารมีอยู่มาประยุกต์เข้ากับวงเงินสินเชื่อและความสามารถในการผ่อนชำระของเอสเอ็มอี อาทิ โครงการเติมทุนหนุนเอสเอ็มอีไทย โครงการสินเชื่อเพื่อฟื้นฟู โครงการเพิ่มศักยภาพ SME โครงการสร้างโอกาสเสริมสภาพคล่องSME เป็นต้น สำหรับผู้ประกอบการสามารถเข้าร่วมโครงการฯของ SME D Bank ได้ตามเงื่อนไขที่ธนาคารกำหนดวงเงินสินเชื่อ 2 - 15 ล้านบาท อัตราดอกเบี้ยพิเศษเริ่มต้นร้อยละ2 ต่อปี โดยสามารถกู้ได้ทั้งลูกค้าเก่าและลูกค้าใหม่ทั้งนี้ ถือเป็นเพียงจุดเริ่มต้นในการช่วยเหลือผู้ประกอบการเอสเอ็มอีไทย เสริมสภาพคล่องและเติมเงินทุนเข้าสู่ธุรกิจช่วยลดแรงกดดันในการประกอบธุรกิจได้ผลักดันให้ผลประกอบการเป็นไปในทิศทางที่เป็นบวกและดีขึ้นกว่าเดิม